KIRJALLINEN KYSYMYS E-1361/00 esittäjä(t): Ria Oomen-Ruijten (PPE-DE) komissiolle. Jätteiden polttaminen toisessa jäsenvaltiossa.



Virallinen lehti nro 089 E , 20/03/2001 s. 0031 - 0032



KIRJALLINEN KYSYMYS E-1361/00 esittäjä(t): Ria Oomen-Ruijten (PPE-DE) komissiolle (4. toukokuuta 2000) Aihe: Jätteiden polttaminen toisessa jäsenvaltiossa Alankomaiden maakunnalla Limburgillä ei ole omaa jätteidenpolttolaitosta. Limburgin jätteet kuljetetaan käsiteltäviksi pitkien etäisyyksien päähän muualle Alankomaihin. Tällä hetkellä on jätemateriaalien rajatylittävä käsittely, tässä tapauksessa Limburgin teollisuusjätteiden polttaminen Saksan Eschweiler-Weisweilerissa, Alankomaiden lainsäädännön mukaan sallittua vain hyvin rajoitetussa määrin. Jätteiden vienti hyödyllisiä tarkoituksia varten on kylläkin sallittua, jos hyötykäytön aste ulkomailla on yhtä suuri tai suurempi kuin Alankomaissa. Onko komissio tietoinen rajatylittävän jätteidenkäsittelyn oikeudellisia näkökohtia koskevasta tutkimuksesta, jonka Maastrichtin yliopisto teki Etelä-Alankomaiden kauppakamarin toimeksiannosta? Jos vastaus on myönteinen, miten Euroopan komissio suhtautuu tutkimuksen johtopäätöksiin? Voiko komissio ilmoittaa, miten jätteiden poistoa tai käsittelyä koskevat tuonti- ja vientirajoitukset Alankomaissa suhtautuvat yhteisön asetukseen, joka koskee Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvontaa ja tarkastamista (asetus (ETY) N:o 259/93)(1), kun otetaan myös huomioon eurooppalainen oikeuskäytäntö (kuten asia C-2/90 ja asia C-203/96)? (1) EYVL L 30, 6.2.1993, s. 1. Margot Wallströmin komission puolesta antama vastaus (9. kesäkuuta 2000) Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annetussa neuvoston asetuksessa (ETY) N:o 259/93 tehdään ero hyödynnettäväksi ja huolehdittavaksi tarkoitettujen jätteiden siirtojen välillä. Komissio katsoo, että jätteiden polttaminen energian talteen ottamiseksi on jätteistä 15. heinäkuuta 1975 annetun neuvoston direktiivin 75/442/ETY(1), sellaisena kuin se on muutettuna, liitteessä II B tarkoitettu hyödyntämistoimi (R 1). Jätteen polttamista, johon ei liity energian talteenottoa, pidetään mainitun direktiivin liitteessä II A tarkoitetuksi huolehtimistoimeksi (D 10). Mitä tulee huolehdittavaksi tarkoitettujen jätteiden siirtoihin, asetuksen (ETY) N:o 259/93 4 artiklan 3 kohdan a alakohdan i alakohdan mukaisesti jäsenvaltiot voivat läheisyyttä, hyödyntämisen ensisijaisuutta ja omavaraisuutta koskevien periaatteiden soveltamiseksi kieltää jätteiden siirrot joko kokonaan tai osittain tai vastustaa niitä järjestelmällisesti. Tällaisten yleisten sääntöjen puuttuessa jäsenvaltiot voivat vastustaa huolehdittavaksi tarkoitettujen jätteiden siirtoja yksittäistapauksissa 4 artiklan 3 kohdan b alakohdassa mainituin perustein. Jäsenvaltiot voivat vastustaa hyödynnettäväksi tarkoitettujen jätteiden yhteisössä tapahtuvia siirtoja ainoastaan yksittäistapauksissa ja ainoastaan niiden rajoitettujen perusteiden nojalla, jotka on mainittu asetuksen (ETY) N:o 259/93 7 artiklan 4 kohdassa. Komissiolle on tehty useita valituksia siitä, että Alankomaiden viranomaiset eivät ole panneet täytäntöön asetusta (ETY) N:o 259/93. Valitukset ovat johtaneet rikkomista koskevaan menettelyyn Alankomaita vastaan, ja komissio arvioi parhaillaan Alankomainen vastausta komission viralliseen ilmoitukseen. Komissio on tietoinen parlamentin jäsenen mainitsemasta tutkimuksesta, jota tarkastellaan osana rikkomista koskevaa menettelyä. (1) EYVL L 194, 25.7.1975.